മുഖ്യമന്ത്രിയുടെ തദ്ദേശ റോഡ് പുനരുദ്ധാരണ പദ്ധതിയുടെ തുക അനുവദിക്കാന് എക്സിക്യൂട്ടീവ് എഞ്ചിനീയര്മാര്ക്ക് അധികാരം നല്കും തിരുവനന്തപുരം: മുഖ്യമന്ത്രിയുടെ തദ്ദേശ റോഡ് പുനരുദ്ധാരണ പദ്ധതിക്ക് കീഴിലെ പ്രവര്ത്തികളുടെ ബില് മാറി കരാറുകാര്ക്ക് തുക അനുവദിക്കുവാന് എന്ജിനീയറിങ് വിഭാഗത്തിലെ ജില്ലാതല ഉദ്യോഗസ്ഥരായ എക്സിക്യൂട്ടീവ് എഞ്ചിനീയര്മാര്ക്ക് അധികാരം നല്കുമെന്ന് തദ്ദേശ സ്വയംഭരണ വകുപ്പ് മന്ത്രി എം വി ഗോവിന്ദന്. നിലവില് തദ്ദേശസ്വയംഭരണ വകുപ്പ് ചീഫ് എന്ജിനീയര്ക്ക് ആയിരുന്നു ഇതിന് അധികാരം ഉണ്ടായിരുന്നത്. ചീഫ് എഞ്ചിനീയറുടെ ഓഫീസിലെ ജോലികള്ക്ക് പുറമെ, സിഎംഎല്ആര്ആര്പി പ്രവൃത്തികളുടെ ബില് തുക കരാറുകാര്ക്ക് നേരിട്ട് അനുവദിക്കുന്ന പ്രവര്ത്തനങ്ങളുടെ ചുമതല കൂടി നിര്വഹിക്കേണ്ടിവരുന്നത് കാലതാമസമുണ്ടാക്കുന്നുവെന്ന് പരാതി ഉയര്ന്നിരുന്നു. ബില്ലുകള് മാറി നല്കുന്നതില് കാലതാമസം നേരിടുന്നത് ഒഴിവാക്കുന്നതിനായാണ് കരാറുകാര്ക്ക് തുക അനുവദിക്കാനുള്ള അധികാരം തദ്ദേശസ്വയംഭരണ എന്ജിനീയറിങ് വിഭാഗത്തിലെ ജില്ലാതല ഉദ്യോഗസ്ഥരായ എക്സിക്യൂട്ടീവ് എഞ്ചിനീയര്മാര്ക്ക് അനുവദിക്കുന്നതെന്ന് മന്ത്രി എം വി ഗോവിന്ദന് അറിയിച്ചു.